Ľ. Vážny, poslanec: (2005-05-17):
Národná rada sa uzniesla na tom zákone, ktorý ste všetci dostali. Rieši článok I a rieši po prvé, v § 49 sa za ods. 8 dopĺňa nový ods. 9, ktorý znie : „Pred začatím technickej kontroly podľa § 49 ods. 2 písm. a), d) a g) musí prevádzkovateľ vozidla alebo vodič vozidla predložiť na technickú kontrolu okrem dokladov uvedených v odseku 8 aj doklad podľa § 21 ods. 2 písm. f). Bez predloženia ustanoveného dokladu kontrolný technik nesmie vykonať technickú kontrolu.“ Doterajšie odseky 9 až 11 sa označujú ako 10 až 12. Článok II rieši účinnosť od 1. augusta 2005. Veľmi stručne to odôvodním. Od 1. marca 2005 nadobudol účinnosť zákon č. 725/2004 Z. z. Podľa § 21 ods. 2 písm. f) tohto zákona prevádzkovateľ nesmie v premávke na pozemných komunikáciách prevádzkovať vozidlo, ktoré nemá doklad o poistení zodpovednosti za škodu spôsobenú prevádzkou motorového vozidla podľa zákona o povinnom zmluvnom poistení. Kontrola v súčasnosti prebieha na úrovni Policajného zboru pri zmene evidencie alebo prihlásení do evidencie, ako aj pri náhodnej cestnej kontrole. Druhým stupňom alebo druhou úrovňou je kontrola zo strany poisťovní, ktoré disponujú centrálnou evidenciou vozidiel a túto porovnávajú s evidenciou skutočne poistených motorových vozidiel. Svoje zistenia následne oznamujú obvodným úradom pre cestnú dopravu a pozemné komunikácie, ktoré tieto priestupky riešia, respektíve neriešia, pretože ich riešia nesystémovo a ťažkopádne. Napriek dvojstupňovému systému kontroly sa aj vďaka nedostatočným sankčným opatreniam nedarí účinne odhaliť všetkých porušovateľov zákona a po našich cestách jazdí veľké množstvo motorových vozidiel, ktoré nemajú uzatvorené povinné zmluvné poistenie. Odborný odhad je cirka 100 000 vozidiel nepoistených voči zodpovednosti za škodu spôsobenú ich prevádzkou. Ak takéto vozidlo spôsobí dopravnú nehodu, musí škodu ním spôsobenú uhradiť poisťovňa z garančného fondu, ktorá je povinná tvoriť a následne si môže poskytnutú náhradu uplatniť a vymáhať ju u prevádzkovateľa nepoisteného vozidla. Na ilustráciu záväzky z ohlásených nárokov poškodených, ktorým bola spôsobená škoda nepoisteným vozidlom, predstavuje len za rok 2004 sumu cirka 300 miliónov Sk. Uvedené úhrady spôsobujú zvýšenie nákladov pre jednotlivé poisťovne a táto skutočnosť často slúži ako jeden z argumentov každoročného zvyšovania ročných poistných sadzieb pre jednotlivé kategórie motorových vozidiel. Cieľom navrhovanej právnej úpravy je preto sprísniť kontrolu formou zavedenia povinnosti predkladať doklad o poistení aj pri technickej kontrole, ktorý musí na rozdiel od zmeny majiteľa, respektíve pri náhodnej cestnej prehliadke motorového vozidla absolvovať v pravidelných intervaloch. V žiadnom prípade nie je možné navrhované opatrenie interpretovať ako zavádzanie ďalšej byrokracie, nakoľko každé poistené vozidlo takýmto dokladom disponuje, iba si na technickú kontrolu zoberie ten doklad, ktorý má. Sprísnenie systému kontroly má za cieľ zlepšiť stav danej oblasti. Prínosom by malo byť ďalšie eliminovanie zvyšovania škôd poisťovní, ktoré v konečnom dôsledku musia cez zvýšené poistné uhradiť prevádzkovatelia, ktorí si poistenie zodpovednosti za škodu spôsobenú prevádzkou motorového vozidla pravidelne a poctivo platia. Je preto žiaduce v maximálnej možnej  miere napomôcť odstránenie stavu, keď občania, ktorí dodržujú zákon, doplácajú na tých, ktorí zákony nedodržiavajú a systém účelovo zneužívajú. Navrhovaná právna úprava je v súlade s Ústavou Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona nebude mať dopad na štátny rozpočet ani na rozpočty obcí a vyšších územných celkov. Návrh zákona si nevyžiada zvýšené nároky na pracovné miesta a nebude mať vplyv na životné prostredie. Doložka zlučiteľnosti je takisto pozitívna. Je potrebné v druhom čítaní ešte dopracovať správne delikty a zjednotiť doklad, ktorým sa preukazujú vlastníci motorového vozidla alebo prevádzkovatelia motorového vozidla, že majú zrealizované povinné zmluvné poistenie, pretože v súčasnosti je osem poisťovní a každá má svoj doklad, čiže ten kontrolný orgán má pomerne ťažkú situáciu. Čiže tieto dva kroky treba urobiť a myslím si, že táto právna úprava by mohla byť prínosom pre motoristickú verejnosť, pre prax, ako aj pre poisťovne, ktoré vykonávajú túto činnosť. Dovolím si požiadať vás, vážené kolegyne a kolegovia, o podporu tejto novely zákona. Ďakujem vám za pozornosť.